《次韵徐宰雪句》
宋代·方岳

雪花飞尽江头芦，秋崖有屋窗未糊。
嗅梅自可了孤寂，燃竹相与留须臾。
传观玉帝整严卫，杂沓环佩纷前驱。
梦随姑射扣瑶陛，身入阊阖排银铺。
明毫一色宝阶净，端木六出琼林孤。
绿章封事见名姓，白霓仙子轩眉须。
乃知天喜爱民尹，分此雪与耕田夫。
山川尽入古图画，园林已作春规模。
逢船谁可载书共，松醪未拟炊书沽。
金仆姑寒忆战士，玉玲珑暖无歌姝。
煮茶安用碧跳脱，眠蓑自胜红氍毹。
盟鸥久与说心腹，买犊大欠耕膏腴。
频年岁入少生计，何日诏下蠲田租。
甑尘但忧脱粟饭，瓯滑未议羹莼鲈。
群公岂堪立仗马，贱子只跨寻诗驴。
第令吾民不知馁，如彼蔡人何足诛。
冲寒索米徙者众，啼饥载道携其孥。
边烽有警事方尔，民瘼未轸天地无。
辕门谁曳丈二组，羽书夜下尺一符。
少迟兽狝渤海盗，当复蚊浮高阳徙。
平淮有碑徜须刻，笔墨可但唐宗儒。

作者简介：方岳(1199～1262),南宋诗人、词人。字巨山，号秋崖。祁门（今属安徽）人。绍定五年(1232)进士，授淮东安抚司□官。淳□中，以工部郎官充任赵葵淮南幕中参议官。后调知南康军。后因触犯湖广总领贾似道，被移治邵武军。后知袁州，因得罪权贵丁大全，被弹劾罢官。后复被起用知抚州，又因与贾似道的旧嫌而取消任命。